text: To anholdt ved Greenpeace-aktion i Fredericia
  28 august 2013 kl. 08.01
  To aktivister bliver sigtet for husfredskrænkelser efter en aktion mod Shell-raffinaderi i Fredericia.
  Sydøstjyllands Politi har onsdag morgen anholdt to personer i forbindelse med en Greenpeace-aktion mod Shells raffinaderi i Fredericia.
  En gruppe aktivister er trængt ind på raffinaderiets område i protest mod Shells jagt på olie i Arktis, og politiet er på stedet.
  - Vi har to anholdte, som vil blive sigtet for husfredskrænkelser, altså for at være trængt ulovligt ind på området, siger vicepolitiinspektør Lars Ozol til Ritzau.
  Ifølge anmeldelsen fra Shell til politiet, som indløb kl. 6.20, er cirka 20 personer trængt ind. Greenpeace har oplyst, at der er tale om 35.
  - De er klatret op i bygningerne, og vi har ikke nogen klatreuddannelse, så vi må jo vente på, at de kommer ned, siger Lars Ozol.
  - Så længe de ikke udgør nogen fare, forholder vi os henholdende, lyder det fra vicepolitiinspektøren.
  De aktivister, som opholder sig på raffinaderiets grund, vil ligesom de anholdte blive sigtet for husfredskrænkelser, hvis de bliver pågrebet af politiet.
  